Foto’s: Boere, taximanne staan saam oor Vrystaatse paaieSechaba sa Ficksburg se vreedsame protes. (Foto: Verskaf) Boere en taxibestuurders: dalk ŉ onwaarskynlike kombinasie, maar wel met ŉ gesamentlike doel voor oë. Vrystaatse boere asook taxi-eienaars en -bestuurders het vandeesweek soos een man saamgestaan om hul misnoeë te kenne te gee oor die regering se versuim om dié provinsie se haglike paaie te herstel. Sechaba sa Ficksburg, ŉ gemeenskapsforum bestaande uit die Ficksburg Taxi Association (Fita), die African Farmers’ Association of South Africa (Afasa), die landboumaatskappy OVK, Setsoto Youth Development, Ficksburg Commonage Tenants en die Ficksburg Landbouvereniging het Woensdag ŉ vreedsame protes in die omgewing van Ficksburg gelei waartydens verskeie roetes in en om die dorp met trekkers, bakkies en taxi’s versper is. Dít nadat die gemeenskapsforum op 2 Maart ŉ brief aan die Vrystaatse premier, Sisi Ntombela, gerig het waarin hy geëis het dat die premier óf LUR van paaie dringend met hom vergader oor die toestand van die provinsie se paaie. Dié paaie is vrot van die slaggate en het al verskeie motorongelukke tot gevolg gehad. Volgens Friedl von Maltitz, streekverteenwoordiger van Vrystaat Landbou (VL) en woordvoerder van Sechaba sa Ficksburg, was swaar reën aan die begin van die jaar ná baie droë jare die laaste slag vir die Vrystaat se reeds brose paaie-infrastruktuur. Sechaba sa Ficksburg se vreedsame protes. (Foto: Verskaf) “Dit het daartoe gelei dat ons paaie-infrastruktuur dwarsdeur die provinsie uiteindelik ingegee het ná jare lange versoeke, briewe en vergaderings met amptenare wat tot geen betekenisvolle optrede tot gevolg gehad het nie.” Von Maltitz het intussen gesê die Vrystaatse LUR van paaie, Sam Mashinini, het wel laat Woensdagmiddag in Ficksburg aangekom en met die gemeenskapsforum vergader. Die LUR het ook op versoek saam met lede van die forum die haglike Hammonia-pad gery. “Hy het self erken ŉ mens kan dit nie eens ŉ pad noem nie,” sê Von Maltitz. Sechaba sa Ficksburg se vreedsame protes. (Foto: Verskaf) Mashinini het onderneem dat die slaggate op die R26 onmiddellik herstel en die Hammonia-pad geskraap moet word. Daar is ook besluit dat Morgan Barret, voorsitter van die Ficksburg Landbouvereniging, saam met die padingenieur sal werk om die vordering te monitor, die begrotingsbesteding te beplan, asook om te bepaal watter paaie herstel moet word. “Ons is dankbaar dat die optrede resultate gelewer het en hoop dit kan oorspoel na die hele provinsie.” Francois Wilken, president van VL, sê dit is verblydend dat mense saamstaan. “Ons ondersteun die gemeenskap van Ficksburg en sal voortgaan om druk op die regering uit te oefen om sy pligte uit te voer soos vervat in ons Grondwet.” Dr. Corné Mulder, VF Plus-LP en hoofsweep, sê op sy beurt die protes behoort vir die regering ŉ aanduiding te wees van “ŉ burgerlike versadigingspunt” oor die provinsie se paaie. “Die mense was dit eens dat paaie in dié provinsie lewensgevaarlik en onrybaar geword het.” Mulder wys verder daarop dat dieselfde situasie op baie ander plekke in die land ook geld waar instandhouding agterweë gelaat is. Sechaba sa Ficksburg se vreedsame protes. (Foto: Verskaf)